Πολύ σύντομα:
Στα θετικά: Το σπίτι είναι ευρύχωρο και όμορφα διακοσμημένο. Βρίσκεται σε ήσυχη, βολική τοποθεσία και πολύ κοντά του υπάρχει στάση τραμ καθώς και εστιατόριο.
Στα αρνητικά: Το σπίτι δυστυχώς δεν ήταν επαρκώς καθαρισμένο. Βρήκαμε σημάδια από υγρό στις καρέκλες, τρίχες στα σεντόνια και λεκέδες στη λεκάνη της τουαλέτας. Επίσης, πάνω ακριβώς από το ντους υπήρχαν γυμνά καλώδια, ενδεχομένως από κάποιο σύστημα εξαερισμού που ίσως υπήρχε κάποτε.
Ακολουθεί σεντόνι:
Προσοχή: Η προσωπική εμπειρία που είχα κατά την επικοινωνία με τον ιδιοκτήτη ήταν η χειρότερη που είχα ποτέ μέσω Airbnb λόγω κακής συνεννόησης. Όταν έκανα την κράτηση για το σπίτι, ρώτησα εάν υπάρχει δυνατότητα το check in να γίνει κάποιες ώρες νωρίτερα αντί για τη 13.00. Απάντησε ότι αυτό θα το γνωρίζει μία ημέρα πριν, κάτι το οποίο βεβαίως είναι απόλυτα κατανοητό. Επικοινώνησα λοιπόν ξανά μαζί του, μία ημέρα πριν τόσο για αυτό το ερώτημα όσο και γιατί δεν είχα λάβει ακόμη οδηγίες για το πώς θα μπορέσουμε να μπούμε στο διαμέρισμα, καθώς θα γινόταν χωρίς την παρουσία του οικοδεσπότη. Χρειάστηκε να στείλω άλλα δύο μηνύματα, γιατί δεν έδινε λεπτομέρειες. Το βράδυ έστειλε ένα μήνυμα με τις σχετικές λεπτομέρειες, στο οποίο ανέφερε ότι το check in μπορεί να γίνει μετά τις 14.00. Τον ρώτησα εάν είναι ορθογραφικό λάθος το 14.00 καθώς η κράτηση μας έλεγε check in στη 13.00. Δεν απάντησε. Αναγκάστηκα να στείλω ξανά την άλλη μέρα το πρωί που πια είχαμε φτάσει στη Βιέννη. Απάντησε ότι μπορούμε να πάμε στο διαμέρισμα στη 13.00. Πήγαμε λοιπόν στη 13.00 και βρήκαμε ανοιχτή την πόρτα, το σπίτι ακαθάριστο, ανοιχτά φώτα και ένα σακίδιο. Του έστειλα μήνυμα. Δεν απάντησε. Του ξαναέστειλα. Γενικά, για να μην τα πολυλογώ, η συνεννόηση ήταν απίστευτα εκνευριστική και δύσκολη καθώς ανταλλάσαμε συνεχώς μηνύματα καθώς εκείνος θεωρούσε ότι δεν συμβαίνει τίποτα και όλα είναι καλά! Συνοπτικά, εκείνος πίστευε ότι το check in πρέπει να γίνει στις 14.00 γιατί προφανώς το νοικιάζει και μέσω άλλης πλατφόρμας το σπίτι και δεν θυμόταν ότι στο Airbnb έγραφε άλλη ώρα check in. Επομένως σε αυτά τα πλαίσια του φαινόταν πολύ λογικό όλο αυτό που συνέβαινε. Σκέφτηκα να του ζητήσω τα χρήματα πίσω αλλά εννοείται ότι τελευταία στιγμή, στη Βιέννη, δεν μπορείς να βρεις διαμέρισμα ή ξενοδοχείο με αντίστοιχα χρήματα που το είχα κλείσει δύο μήνες πριν. Εν τω μεταξύ όλα αυτά συνέβαιναν, έχοντας τις βαλίτσες παραμάσχαλα, μέσα στη ζέστη, καταμεσήμερο.
Παρεπιπτόντως, προσπάθησα να επικοινωνήσω ενδιάμεσα με την Airbnb. Έστειλα δύο αιτήματα αλλά καθώς η όλη διαδικασία είναι αυτοματοποιημένη, δεν μου απαντούσε κανείς. Προσπάθησα να πάρω τηλέφωνο αλλά η γραμμή έκλεινε γιατί έπρεπε λέει να κάνω επιβεβαίωση του account μου, μου ερχόταν κάποιος κωδικός, τον πληκτρολογούσα, έκλεινε η γραμμή και πάλι απ'την αρχή. Εν τέλει με κάλεσε κάποιος εκπρόσωπος νομίζω μιάμιση ώρα μετά. Τραγική εμπειρία στο σύνολο της. Άμα είναι να παίρνουμε ηρεμιστικά για να πάμε ένα ταξίδι, καθόμαστε και Αθήνα.